Antoñita La Singla

**Antoñita La Singla** oik. **Antonia Singla Contreras** on Espanjan romaneihin kuuluva erittäin menestyksekkään kansainvälisen uran tehnyt flamencotanssija ja koreografi. Singlan uran huippuvuodet ajoittuvat 1960- ja 1970-luvuille. La Singlan tarkka syntymävuosi ei ole kenenkään tiedossa, mutta sen arvellaan olleen vuosi 1948. 

Antonia Singla kuuroutui vain muutaman päivän ikäisenä, mutta oppi tanssimaan kuuntelemalla taputuksen rytmiä. 

La Singla aloitti uransa vain 12-vuotiaana. Hän rikkoi myöhemmin rajoja tanssimalla maskuliinisella tyylillä kuten Carmen Amaya ja usein myös pitkissä housuissa sekä yhdistämällä flamencon jazziin.

## Nuoruus
Antonia Singla syntyi isoon romaniperheeseen, ja hänellä oli 17 sisarusta, joista myös muut olivat musikaalisia. Hän kasvoi köyhissä oloissa Barcelonan merenrannalla olevassa laittomassa slummikylä Somorrostrossa. Hänen isänsä Pierre Antoine Singla (El Singla) jätti perheensä Antonian ollessa lapsi.

Antonia sairastui muutaman päivän ikäisenä aivokalvontulehdukseen, mikä tuhosi tärykalvot ja aiheutti hänelle pahan kuulovamman. 

Antonialle ei opetettu viittomakieltä, eikä hän oppinut puhumaan vielä 8-vuotiaanakaan, koska hänen vanhempansa pitivät häntä henkisesti jälkeenjääneenä. Kun tyttö oli 11-vuotias äiti huomasi hänen tanssivan taidokkaasti peilin edessä. Äiti alkoi sen vuoksi epäillä, ettei tytär olekaan kehitysvammainen ja vei hänet lääkäriin. Lääkäri oli sitä mieltä, että Antonian kuulosta oli vielä jotain jäljellä, minkä vuoksi hänen olisi mahdollista oppia puhumaan. Antonia opetteli tämän jälkeen puhumaan. Hän opetteli myös lukemaan huulilta.

Antonia Singla kertoi 2020-luvulla antamassaan haastattelussa olleensa jo lapsena aina hyvin onneton ja yksinäinen sekä kärsineensä suuresti siitä, ettei kyennyt ilmaisemaan itseään. Peilin edessä tanssiminen oli hänen ainoa harrastuksensa. Antonia Singla lausuu espanjaa erinomaisesti, mutta puheen tuottaminen on hänelle edelleen työlästä. 

## Ura ja yksityiselämä

Äiti opetti Antoniaa tanssimaan rumbaa, fandangondaa, buleríasia ja flamencoa.

La Singla tanssi jo 12-vuotiaana barcelonalaisissa tavernoissa, ja esiintyi jo muutaman vuoden päästä tunnettujen flamencotaiteilijoiden, kuten kitaristi Paco de Lucían ja laulaja Camarón de la Islan kanssa. La Singla näytteli 14-vuotiaana elokuvassa *[[Los Tarantos]]*, joka oli vuonna 1963 ehdolla parhaan ulkomaalaisen elokuvan Oscar-palkintoon.

La Singla vietiin Barcelonasta Madridiin, missä hän tanssi tablao-ravintolassa nimeltä Los Califas. Saksalaiset konserttipromoottorit havaitsivat La Singlan Madridissa ja ottivat hänet vuonna 1965 perustettuun Festival Flamenco Gitano -ryhmään, joka lähti Euroopan-kiertueelle. Saksassa La Singla sai mainetta maailman parhaana flamencotanssijana, ja hän kiersi neljän vuoden ajan Eurooppaa ja esiintyi yli 30 kaupungissa.

Antonia Singlan isä Pierre Singla hylkäsi uuden perheensä kuultuaan tyttärensä olevan flamencotähti, ryhtyi tämän manageriksi ja alkoi määrätä kaikesta. Pierre Antoine kohteli tytärtään kaltoin ja riisti tätä myös taloudellisesti. Lisäksi hän eristi tyttärensä lähes täydellisesti muista ihmisistä, myös ryhmän muusikoista ja pakotti tämän työskentelemään uupumuksen rajoilla.  

Antonia Singla avioitui 1970-luvulla ja muutti aviomiehensä Antonion kanssa Santa Coloma de Gramenetiin. Avioliiton solmimisen jälkeen 28-vuotiaan Antonian isällä ei ollut enää määräysvaltaa tyttärensä elämään. La Singlan ura päättyi kaksi vuotta avioitumisen jälkeen seitsemän vuotta kestäneeseen vakavaan masennukseen ja uupumukseen, minkä jälkeen pariskunnalle syntyi kaksi lasta, poika ja tytär Raquel. Antonia Singla on kärsinyt myös paljon muista terveysongelmista mm. kilpirauhasen ja sydämen vaivoista. 

## Lähteet